‘ไอซีบีซีไทย’บุกรายย่อย
จีนสั่ง “ไอซีบีซีไทย” บุกธุรกิจรายย่อยเต็มสูบ เปิดบัตรเครดิตชิมลางตามด้วยเอทีเอ็ม
1 พ.ย. 2555

จีนสั่ง “ไอซีบีซีไทย” บุกธุรกิจรายย่อยเต็มสูบ เปิดบัตรเครดิตชิมลางตามด้วยเอทีเอ็ม 
นายเย่ หู ประธานกรรมการ ธนาคารไอซีบีซี (ไทย) เปิดเผยว่า กลยุทธ์ของธนาคารจากนี้ไปจะเริ่มให้ความสำคัญกับตลาดลูกค้ารายย่อยในประเทศมากขึ้น เนื่องจากเป็นนโยบายจากธนาคารแม่ในประเทศจีนที่ต้องการให้ธนาคารสาขาในประเทศมีรูปแบบบริการที่เป็นมาตรฐานเดียวกัน เพื่อรองรับกระแสการออกไปลงทุนของนักธุรกิจจีนที่มีแนวโน้มสูงขึ้นในช่วง 3-5 ปีข้างหน้า โดยไทยถือเป็นหนึ่งในชาติที่ธุรกิจจีนให้ความสนใจลงทุน
“ไทยจีนมีนโยบายจะเพิ่มปริมาณการค้าระหว่างกันขึ้นอีก 20% ลูกค้าของไอซีบีซีในจีนมีแผนจะเข้ามาลงทุนในไทยเพิ่มขึ้น ทำให้ธนาคารมีแผนเข้าสู่ตลาดรายย่อยเพื่อรองรับความต้องการของลูกค้า จากเดิมที่มีรากฐานเป็นรายใหญ่อย่างเดียว” นายเย่ หู กล่าว 
นายเย่ หู กล่าวว่า ธนาคารจะเปิดตัวผลิตภัณฑ์บัตรเครดิต 2 รูปแบบภายในสิ้นปีนี้ ได้แก่ บัตรเครดิตไอซีบีซี ยูเนียนเพย์ 2 สกุลเงินหยวนบาท ที่เน้นเจาะฐานลูกค้านักธุรกิจที่เดินทางระหว่างไทยจีน และบัตรเครดิตไอซีบีซี วีซ่า ที่เน้นเจาะกลุ่มลูกค้าชาวไทยทั่วไป ซึ่งถือเป็นการต่อยอดธุรกิจรายย่อยของธนาคารจากการเปิดตัวบัตรเดบิต 2 สกุลเงินไปเมื่อปีที่ผ่านมา ซึ่งมีฐานบัตรอยู่ราว 6,000 ใบ
นอกจากนี้ ธนาคารจะเปิดให้บริการตู้เอทีเอ็มภายในกลางปีหน้า หลังจากนั้นจะเข้าสู่สินเชื่อบุคคล และเปิดสาขาเพิ่มจากที่มีอยู่ 20 สาขา